DBV-inspekteur in skok ná kapingDie bakkie wat gekaap is (Foto: Cape of Good Hope SPCA) Die Kaap van Goeie Hoop-dierebeskermingsvereniging (DBV) in die Wes-Kaap het sy skok uitgespreek oor ŉ kapingsvoorval in Khayelitsha waartydens een van hul voertuie gekaap is. Die inspekteur wat in die voorval betrokke was, het ongedeerd daarvan afgekom, maar is steeds erg getraumatiseerd. Volgens Jaco Pieterse, hoofinspekteur van die DBV, het die inspekteur Vrydag omstreeks 18:30 met die voertuig by sy huis in Harare, Khayelitsha, gestop en uitgeklim toe hy deur twee gewapende mans oorval is. Die mans het die voertuig – waarop die DBV se naam duidelik staan – gekaap en die inspekteur net daar langs die pad gelaat. Die inspekteur was ongedeerd. Daar was ook geen diere in die voertuig nie. “Die kapers het binne tien minute die voertuig se opsporingstoestel verwyder,” sê Pieterse. Volgens Pieterse is die inspekteur erg getraumatiseerd en sien hy tans ŉ berader. ŉ Saak van voertuigkaping is by die Harare-polisiestasie in Khayelitsha aanhangig gemaak. Sers. Wesley Twigg, polisiewoordvoerder, het aan Maroela Media bevestig dat nie die motor óf vermeende kapers al opgespoor is nie. Swendelaars het boonop die afgelope naweek probeer munt slaan uit die voorval. “Die swendelaars het hulle voorgedoen as polisielede en ons gekontak met die nuus dat die voertuig gevind is. Hulle het bygevoeg dat ons insleepgeld moet betaal, wat ons nie gedoen het nie.” Volgens Pieterse is dit die heel eerste keer dat die DBV onder ŉ kaping deurloop. “Van ons inspekteurs is al van hul selfone of kontant beroof, maar nog nooit is een van ons voertuie gekaap nie. “Dit is egter skokkend dat die kapers die vermetelheid gehad het om nie twee keer te dink om ŉ voertuig met ŉ handelmerk op te kaap nie.”